嶺南大學 (廣州)

**嶺南大學**（嗰陣嘅簡稱係**南大**，英文：**Canton Christian College**；**Lingnan University**）**，**係廣州度一個經已消失咗嘅大學，原先喺1888年創校，係不隸屬於任何教派嘅基督教大學，係中華民國陣嘅13個基督教大學之一。學科最初係有英文、格致、理化、算術、地理、生物等西學課程，由1927年開始，原有文理學科外，開辦咗農、商、工、醫等學院。經過十年左右發展，成為咗中國大陸南方一個舉足輕重嘅私立大學。史堅如、陳毅、廖承志、冼星海、鄒至莊、曹安邦、陳香梅、姜伯駒等都係呢間學校出來嘅學生，喺全球各地設有同學會、校友會17個。

據宴文士校長喺1912年嘅報告，辦呢間學校不單止係為咗華人教育同總體福祉，更係要將基督教嘅精神，展示俾啲學友同學校嘅贊助人。經學校同董事會嘅努力，1920年嘅第一屆嶺南本科畢業生，可以直接北美十間名校嘅研究生部進修，令嶺南聲望大增。到1927年廣州嶺南正名做咗大學，時任校長鍾榮光博士俾稱之為「嶺南之父」。同年向國民政府呈請立案，俾當局確定係私立基督教大學，而俾納入咗國民政府教育體系。跟著來自大馬、星洲、印尼、泰國、緬甸、美洲等地嘅華僑紛紛捐錢俾嶺南，為康樂園嘅建造貢獻唔少，由呢啲捐款起出嚟嘅校舍有張弼士紀念堂、陸佑堂、陳嘉庚紀念堂、爪哇堂、榮光堂、馬應彪護養院、招待室、譚禮庭同學屋等等。而就嗰陣嘅華南地區嚟講，嶺南大學嘅聲譽，其實係仲要高過香港大學嘅。

1938年日軍南下，廣州嶺南大學遷香港，四年後遷至粵北大村復校。1945年光復後返回咗廣州康樂校園。1952年廣州嶺大畀中共政府分拆嗮啲院系，將河南校園交咗俾中山大學繼續用。嶺南大學喺廣州冇咗後，一班住香港嘅嶺大舊生就喺1967年，用「嶺南書院」名義喺司徒拔道復校。開頭香港嶺南嘅使費比較多，1980年代時書院嘅董事會主席利榮康，就自己嚟補足啲唔夠嘅經費。1987年後香港高教委員會將學校納入咗公共教育體系，由政府補助啲經費而緩解財困。而1987年經北京中央嘅批准，喺廣州中山大學（康樂園）入邊又成立返個嶺南（大學）學院。到1999年，香港嶺南恢復返咗嶺南大學個名。

## 史

### 籌備到格致書院時期
喺1884年，美國基督教長老會嘅牧師香便文（Rev. Benjamin C.Henry）向長老會倡議，喺中國大陸度籌辦一間高等學校。而選址嘅時候長老會牧師哈巴安德（Rev. Andrew P. Happer, DD）並唔認同香便文主張嘅廣州，而傾向喺華中或華北度搞。當其時適逢廣東嘅官府啱否決咗廣州興辦理工學院嘅申請，唔少士紳都非常之沮喪；廣州嘅紳士陳子橋（陳少白嘅老竇）聽聞咗呢件事，感到一旦有咗呢個大學落址呢度，會對廣東嘅文化，同日後嘅發展會有好大嘅貢獻。陳於是就喺廣州度發起咗簽名運動，請求美國董事會同哈巴安德將學校定址喺廣州、教育粵人子弟，指出科舉制所設科目嘅局限，而希望喺廣州建立到一間西式嘅學院。 

結果份請願書有成四百人聯署咗，大部分並唔係基督嘅信眾，係包括咗紳商、學生同官員：有10個係翰林學士、11位進士、100多個舉人同秀才，仲有100多位地方官員。哈巴牧師睇到咗交到手嘅請願書顯出粵人心願，非常之高興，興奮咁講過：「我從未聽聞過成個嘅宣教史度有過咁樣嘅事（會發生）。」，就咁接納咗將校址定喺廣州嘅意見。

跟著嘅1885年，美國美北長老會海外差會（American Presbyterian Board of Foreign Mission）接納咗以牧師香便文（Rev. Benjamin C.Henry）做代表嘅長老會廣州佈道團嘅建議，同意咗喺廣東搞一間基督教書院。

1886年到1887年間，長老會牧師哈巴安德（Rev. Andrew P. Happer, DD）同6名友人喺美國紐約成立咗「**嶺南基金會**」。基金會揀咗哈巴做書院監督（President），仲授權畀渠來華籌辦開校事宜。

**格致書院**（Christian College in China）喺1888年3月28日開始咗授課，校址設喺廣州沙基金利埠（依家嘅六二三路）。3年後由於哈巴夫婦都大病要返美國醫病，1890年8月20號學校唯有先關閉。

香便文喺1893年3月10號接任做監督，重開咗書院，仲同培英學校（廣州培英書院）合併咗，再搬咗去廣州花棣；而喺同一年，紐約董事會仲獲得咗紐約州立大學嘅校董立案，書院頒授嘅學位得到咗認可而喺美國有埋法定嘅地位。1896年那夏禮出任做監督，至1899年3月14號由尹士嘉接任，再同培英學校分柝，培英專注返神學，格致就集中搞科學教育。格致書院轉到去廣州四牌樓（依家嘅解放中路）福音堂。初期根據大清嘅科舉考試同埋美國中學嘅課程標準，開設咗四年制「廣學班」，程度相當於大學預科。呢年就請咗鍾榮光返來做漢文總教習協辦校務。

因發生排外事件及庚子事變，格致書院同美國及教會關係密切，為避免滋擾，喺1900年7月搬咗去澳門荷蘭園。

### 嶺南學堂、大學時期

校董會喺1903年3月31號，向學校立案嘅紐約州立大學提出咗申請，將學校英文名改成Canton Christian College。到5月21獲得咗批准，而學校中文名就改咗做**嶺南學堂**。同年，鍾榮光喺廣州河南康樂村買低咗200畝嘅地，臨時搭板房當成校舍，開始收生上堂。後尾由於鍾嘅不懈努力，後邊幾年同嶺南學堂籌到120萬愛來起新校舍，同添置設備，同時開埋大學預科，做埋附屬小學同華僑學堂。

喺1904年校本部由澳門搬返廣州，隨後喺河南島（依家嘅海珠區）康樂村一帶起返永久校園。1906年成為大中華度第一過畀男女同校上堂嘅學校。1907年由晏文士（Dr. Charles K.Edmunds）接任做監督，鍾榮光繼續協理校務。

喺1912年9月辛亥革命後，學校嘅中文名改咗叫**嶺南學校**，英文名繼續係Canton Christian College。1916年開設咗文理科大學，1918年首屆學士生畢業，時係鄧肯先生(Mr. Duncan)擔任大學部院長。

喺1924年7月3到9號，中化教育改進社第三屆年會喺南京東南大學召開。會議著重討論（華人）接收返教育權嘅議題，同時通過咗收返啲教育權嘅三大提案。嶺南大學內部亦跟著有出現學生運動，係要求華人自辦。到咗1926年4月，嶺南大學董事會喺紐約召開，鍾榮光正喺墨西哥募款，都趕赴紐約出席，喺會議度話：「董事局創本校初意，原為扶助中國發展教育。待中國人得有辦學之經驗與能力，便將學校主權還諸中國人。現在時機，恰好成熟。」嶺南大學同學會亦發函畀董事局，要求改組董事局，將學校歸還華人自主。同年11月，國民政府頒佈咗《私立學校立案規程》，係列明咗「大學必須由中國人辦理，外人不得在中國設立大學」。跟尾校董事局派人來華協商，決定在華成立董事局。

喺1927年7月1號，學校正式改名做**嶺南大學**（Lingnan University），推舉咗鍾榮光擔任首任華人校長同校董會主席，李應林就做首任常務副校長。由1934年開始，大學搞起咗海外學生交換計劃，收嘅多數係美國學生。

1929年接受咗國民政府鐵道部嘅委託，籌設工學院，到1930年正式成立。而1930年教育部亦批准埋校董會同大學立案。呢陣時嘅嶺南係有附屬嘅中學小學同華僑班，仲有香港嶺南小學、上海江灣中學同江灣小學同係嶺大所屬嘅一部分。後尾仲接辦咗廣州西關通志學校做附中嘅分校。

1934年私立夏葛醫學院（原**夏葛女子醫學院**，The  Hackett Medical College for Women）同博濟醫學院合併咗，**博濟醫學院**喺1930年已經由嶺南大學接辦咗，於是乎兩院夾埋成咗**私立嶺南大學孫逸仙博士紀念醫學院**（Dr. Sun Yat-sen Medical College of Lingnan University），改6年制醫學教育。到1936年所有嘅設備移交同學生轉籍完成，7月正式成立咗大學嘅醫學院，夏葛醫學院就作為再細嘅分院。

1938年二次大戰其間，10月廣州淪陷，嶺南大學走咗去香港，借用香港大學部份校舍辦公、授課同住宿；農學院就到咗香港租用新界屯門藍地嘅農場復課。1940年農學院再走去粵北坪石，另建校舍。

喺1937到1939年，嶺南大學校董會董事，旅居上海嘅潮商鄭馥如捐資16萬，協助咗農學院建立柑橘研究所，仲喺潮陽縣等地設立咗柑橘試驗場。研究所設立埋鄭雨泉（鄭家先人）獎學金，幫部分嘅學生代繳學費，仲支助部分學生到美國留學嘅使費。呢個計畫後尾細分成果樹園藝、留美果樹園藝及國立清華大學研究院植物病理三part，試驗場亦進一步發展成柑橘實驗站。

1941年尾，太平洋戰爭爆發，香港淪陷，嶺南大學因而停課。1942年又是喺韶關仙人廟大村復課。

二次大戰結束後，嶺南大學返咗去廣州康樂校園，1945年10月31號復課。戰後至國共內戰期間，嶺南大學喺校長陳序經先生主持下一方面重整咗院系，另一方面吸納咗因戰亂南下嘅一啲出名嘅學者，似係陳寅恪、王力、薑立夫、梁方仲等，促進咗嶺南大學喺學術研究方面嘅發展。

### 被中共解體後嘅去向
中共喺1949年建政後推行咗中國高等院校院系調整，嶺南大學就喺1952年畀解體，各校系俾唔同嘅學校分食咗：

## 校歌
曲譜由美國民謠《安妮麗傲》（Anne Lisle）度取材，1857年由 Henry S. Thompson 作曲，葛理佩 （Henry Blair Garybill）填詞（原文係英文），陳輯五譯成中文歌詞：

**散逐東風滿穗城**

除校歌外，當其時亦有唔少有關嶺南校園生活嘅歌曲，似《嶺南牛》、《紅灰獅子》、《今我等在嶺南》、《高飄嶺南旗》等，喺過運動會、同學聚會等唔同場合度唱。後來由白序之、何安東編成咗《嶺南歌譜》。

## 校徽
舊校徽喺1911年（嶺南學堂時期）由校友司徒衛設計。外形係圓形，圖案呈現咗康樂校園懷士堂北望嘅景觀：上半部係自珠江南岸可見嘅白雲山，中間係珠江同珠江南岸嘅嶺南名產荔枝樹林，底部係通去校園嘅小徑。校徽係灰底紅圖，源於學生有次參加咗廣東省運動會，啦啦隊用嘅校旗以紅色打底色，上邊印埋「嶺南」兩個灰色大字。「紅、灰」（「殷紅如血，深灰似鐵」）就咁成咗學校嘅代表色，學生亦多時自稱係「紅灰兒女」。

## 立校精神
嗰陣嶺南大學嘅教育包括咗「德，智，體，群」四方面，嶺南嘅同學注重道德。而「嶺南精神」係包括服務他人同服務社會。「體」就係要人注意健康，而嶺南都好注重體育。「群」即係要服務人群。約1933年嶺大嘅陳榮捷教務長（留美學生）對學生講話中，就有咁話：「本校學生在校目的，是想養成我國先聖孔子所說的『士君子』」，而陳教務長講到呢個目標嘅核心，就係「讀書明理，學以致用」八個字。而由百年以上嘅歷史度，學校係屢屢由死灰中重燃，喺戰爭、政治干預等嘅重重挑戰度繼續屹立，校友中係有著「殷紅如血， 深灰似鐵」嘅「紅灰精神」認識：「紅」代表咗「忠誠」，「灰」代表咗「堅毅」。而校友係認定咗守護同重建，係歷代校生嘅共同責任。

## 河南校園

廣州河南康樂校園喺珠江南岸，遠眺睇得到白雲山。嗰陣時校園面積係大概3000畝（唔包校外嘅農場），全盛期建築物有將近250幾座，除主要嘅教學、行政、宿舍建築外，仲有護養院、大運動場20畝、球場42個、游泳池等設施。院系特殊設備就有自然博物採集所、斐文氣候觀察所、柑橘試驗場、博濟醫學院等。

由於校舍建築經費多來自海內外籌款所得，因此多係以捐款人個名同啲校園建築物改名。馬丁堂就係校園入邊落成嘅第一棟永久校舍。有關呢啲建築物嘅現狀、用途及形態，請睇埋中山大學#建築。

主要建築物如下，部分係用廣州話音譯：

### 教學同行政建築
* 馬丁堂（Martin Hall）：又叫做東院，1906年落成，係紀念捐過畀嶺南大學前身嶺南學堂嘅美國辛辛那提嘅亨利·馬丁。樓高三層，用咗紅磚鋼筋水泥去起，由美國建築師司徒敦設計；
* 格蘭堂（Grant Hall，行政樓）：1915年開始起，1916年6月落成。捐資者為咗紀念返新澤西州一位富商個仔、自1896年起任嶺南學堂前身嘅格致書院紐約董事局書記兼司庫嘅格蘭先生，將呢棟樓改名「格蘭堂」。天面上有個大鐘，係蓋高利先生所贈。呢棟樓一路係嶺南大學嘅行政辦公大樓；
* 基督教青年會樓：1913年落成；
* 懷士堂（Swasey Hall，青年會會所）：1915年落成；
* 迎賓樓（訪客招待所）：又叫做馬應彪招待室，由先施百貨創辦人馬應彪捐建，係三層房屋（包括地牢層），1921年6月落成，作為招待同小聚會室，馬應彪伉儷有出席過落成典禮；
* 卡彭特樓（Carpentier Hall，醫院樓）：1911年落成，原先係醫院樓，1934同1935年成為咗博濟醫學堂附屬護士學校（Canton Hospital Nursing School）嘅校舍，隨後轉做教師宿舍；
* 亞德伍德（George Weidman）抽絲實驗室（Silk Culture Building，蠶桑系實驗室）；
* 張弼士堂（Chang Hall，華僑學校）：1921年落成，由蘇門答臘華僑張弼士個仔張秩捃捐建；
* 史達理堂（Willard Straight Memorial Science Building，科學館）：1928年落成；
* 十友堂（Ten Alumni Hall/Ten Friends Hall，農科教學樓）：1929年落成；由林護、蔡昌等十位嶺南大學校友捐建，係四層（含地牢層）嘅嶺南風格建築；
* 陳嘉庚堂：1919年6月落成；由華僑領袖陳嘉庚捐錢起嘅嶺南大學附屬小學禮堂；
* 哲生堂（Chit Sang Hall，工學院）：孫中山嘅仔孫科（字哲生）做鐵道部長陣，由中華民國鐵道部撥錢起嘅工學院大樓。雖然唔係私人捐款，但仲係用人名做名。1931年落成。中國古典式建築，由美國則師亨利·墨菲設計。

### 宿舍

**大學學生宿舍**
* 爪哇堂（Jawa Hall，男生宿舍）：第一座學生宿舍；1919年，鍾榮光去到赴印尼爪哇各地向華僑募捐起大學宿舍嘅經費，廣大華僑熱心教育事業，紛紛解囊捐助。為咗紀念爪哇華僑嘅赤誠，就改名做做「爪哇堂」。1920年開始起，1922年落成，四層建築，喺陸佑堂南側；
* 榮光堂（Wing Kwong Hall，男生宿舍）：嶺大建校初期，校舍多係西人捐建，鍾榮光認為國人教育，我華人亦應分力承擔，故喺民國初年，即奔走東西半球之間，呼籲僑胞大力捐資。後各方人士群相響應，興建校舍成數十座。嶺南校友有感鍾先生功在嶺南，遂發起捐建大學學生宿舍一座，1924年落成，命名榮光堂，以記紀念。呢個係第二座學生宿舍，四層（含地牢層）建築；
* 陆佑堂（Loke Yew Hall）：1931年落成，中國古典式建築，由亨利·墨菲設計，係由黃容康、黃容章兄弟等捐款起嘅，黃氏兄弟為咗紀念家中先祖陸佑，就改名做陸佑堂；
* 第一女生宿舍（Women's Dormitory）；
* 廣寒宮：第二座女生宿舍，林克明設計，1933年落成。

**其他宿舍**
* 希倫高屋（教職員宿舍）：1911年落成；
* 麻金墨屋：美國麻金墨夫人為咗紀念老公而喺1911年捐建，係嶺南大學附屬中學校長葛理佩住過嘅屋；
* 美臣屋（教職員宿舍）：1919年落成；
* 倫敦會屋（教職員宿舍）；
* 黑石屋（Blackstone Lodge，鐘榮光博士在校宿舍）：1914年由美國芝加哥伊沙貝·布勒斯頓（Black Stone）夫人出資專登為時任嶺南學堂（後嶺南大學）教務長鍾榮光先生起嘅寓所。1914年開始起。後為咗紀念捐建者，就叫咗做「黑石屋」。依家嘅中大係做接待貴賓用。
* 賓省校屋（賓夕法尼亞大學來華職員宿舍）：1920年落成，由美國賓夕法尼亞大學學生捐建；
* 同學屋（同學會所及校友教員住宅）：1925年落成；
* 仰光屋：1925年落成；
* 九如屋：1925年落成；
* 廣庇屋：1925年落成；
* 積臣屋（Jackson Lodge，宿舍）：1912年落成，1924年及之前係晏文士嘅寓所。後成為咗西方學校外籍教師嘅宿舍；
* 高士屋（宿舍）；
* 哥德屋（宿舍）。

### 其他建築
* 八角亭（Eight-corner Pavilion）：1919年落成，原由學生青年協會經營，主要係賣啲熟食。1934年大學做過翻新同改造，原有綠色階磚就換咗成藍色。
* 惺亭（Xing Pavilion）：1928年由惺社同學捐建，以紀念史堅如、區勵周、許耀章三位師生，史係辛亥革命烈士，區和許就係1925年沙基慘案烈士。亭係中國古典式建築，由亨利·墨菲設計；
* 乙丑進士坊：原中華中路四牌樓嘅其中一座，後因阻礙交通而要移走，嶺南大學負責人認為呢個牌坊紀念嘅明代進士為官清正廉明，可激勵學子上進，故接納安置呢個牌坊。嶺大將牌坊遷入校園落成嗰日定咗做大學「勵學日」，以令學生學有目標。原放喺格蘭堂西側，校園畀中大吞併後喺文化大革命陣畀打殘咗，啲殘件丟喺草叢堆度好耐，直到1999年由香港嶺南大學校友捐資先修復返，可考歷史係超過370年；
* 水塔：喺校門內；
* 風雨亭（The Wind and Rain Pavilion）；
* 嶺南大學牌坊：原喺珠江邊，依家冇咗；
* 嶺南大學墓園：1905​​年到1912年間開始起，由嶺南學堂教會所設，墓園坐南朝​​北。所葬人士有教授、教士、學生、工人甚至有無名氏，大部分都係嶺南大學師生職員。其中包括有：孫中山外孫戴永豐；嶺大第一任華人校長鍾榮光原配何翠屏；醫學專家、嶺大醫學院院長、廣東省人民醫院創辦人李廷安；農學家、嶺大農學院院長古桂芬、傅保光；總務長伍時昌同李滄萍、孔憲保；農學院教授兼院長Johu Howry Groff（美籍）；數學教授WilfridEwart Mac Donald（美籍）；化學系教授Selbry Pather Spencer（美籍）；醫學院院長Sara Nahaff Gadbury（美籍）嘅夫人；其他美籍人士仲有Edmumd A. Gibbert、Willam Loyal Marshak等；嶺南大學附屬中學教務主任蔡輝甫等，嶺南大學部分美籍教師都安葬喺度。幾位無名氏（幾舊墓碑寫著「西童」、「未來麥師奶」、「此人曾在嶺南大學醫院就醫」等字）。墓園一角，仲有光緒十五年（1889年）因沉船而遇難嘅1508名同胞嘅合葬墓（義塚）。

## 舊陣嘅院系

嶺南大學自1916年開始完善大學學科體系起，試過先後設置6個學院：文學院、理學院、工學院、醫學院、農學院、商學院；仲有研究院2個：理科研究所、社會科學研究室，開設埋研究生專修課程（理學碩士）。

* 文學院
** 主修學系：中國語言文學系、西洋語言文學系、歷史政治系、社會學系
** 輔修學系：教育（附心理）學、家政學、哲學（附宗教、現代文化）、宗教學、音樂（未設系）

* 理工學院
** 主修學系：生物學系、化學系、土木工程學系
** 輔修學系：數學系、物理學系

* 孫逸仙紀念醫學院
** 學系：解剖系（包括咗組織學同胚胎學）、物理學系（包括咗生物化學）、細菌學系（包括咗寄生蟲學同病理學）、藥理學系、公共醫療系

* 農學院
** 主修學系：農藝園藝學系、畜牧獸醫學系、植物病理學系、蠶桑系

* 商學院
** 主修學系：商學系、經濟學系

* 理科研究所
** 生物學部、化學部

* 社會科學研究室
** 教育學組、社會學組、商業經濟學組

此外，廣東協和神學院喺1929年歸埋入嶺南大學，1947年遷入咗嶺南大學校園，但仲保留咗自己嘅董事會。

## 學術科研發展
學校嘅發展方向係做一個研究型嘅大學，喺1930年～1931年學校就成立咗專門委員會，研究各學系開設研究生課程嘅可能，其中生物學同自然博物採集所，就俾揀中做重點發展對象。1931年生物學先搞開咗研究部，開始收研究生。1933年就到物理系開設研究生嘅課程。到咗1934年，嶺南大學首次頒授咗生物學理科碩士學位。

而中華民國教育部就喺1935年，正式承認大學嘅化學研究室做研究所。到咗1937年，教育部再核准埋大學嘅生物系研究部，做自然科學研究所生物學部。

1938～1940年間南下香港陣，仲成立咗社會科學研究室，收啲教育組研究生。

## 學位授予同認可
到1918年後嶺南學校正式介入咗大學教育，而學校嘅進路近似齊魯大學，畢業生嘅文憑喺嗰陣，係得到咗北美十間著名大學聯合申明，承認大學本科學歷。喺哈佛大學、耶魯大學、哥倫比亞大學、斯丹福大學、密執根大學、康乃爾大學、多倫多大學等國外大學嘅認可下，畢業生憑張紗紙，就可以直接入呢啲名校嘅研究院繼續讀。喺1921年承認嶺南大學學歷嘅美加名校，就有成十五間。但嶺南嘅教學模式係跟咗美國、加拿大嘅模式，中華民國政府就未有認可。直到1927年改名再同國民政府註冊，先至俾喺民國入邊認可埋。

嶺南最初唔係自己俾學位嘅，1918年第一屆文學士嘅學位頒授，學校係要先報請返去美國嘅紐約市政府教育部門、仲有經美國嘅嶺南董事會同意，再請埋美國駐廣州總領事館，代表返董事會睇過啲學生嘅成績，學校先至將啲喺美國印寫好嘅學位證書，授予嶺南啲學生。喺1920年6月首屆嘅大學畢業典禮，出席嘅第一屆學士畢業生係陳廷凱、盧家炳同李汝儉三人。

## 傳道同社福事業
作為一家基督教學校，校入邊青年會自不然就設有傳道部，分別搞咗幾個社團活動：

* 神道研究會：喺每月第一個禮拜日搞，由校內職教員演講、傳道。有時會請埋校外基督人士如廣州青年會，博濟醫院專做佈道嘅人去埋演講。
* 祈禱會：每個禮拜三晚黑，召集全校入咗基督教嘅學友，分成幾個班做祈禱。如撞到係重大事項，就由傳道部長集合各班嘅學生，共同祈禱。
* 大沙頭佈道：大沙頭原泊有福音艇，喺1915~1916年，由美國人杜姑娘，華人教士劉英傑主理呢個艇嘅佈道。每禮拜日中午，派加入咗青年會嘅教徒學生到艇佈道，聽道者都係水上居民，由幾十人到十幾人不等。
* 鄉村佈道團：每個禮拜日休假陣，青年會會員學生俾分派去南沙、新舊鳳凰、鷺江村等村莊佈道，有時係以宣傳衛生做名號，攜備小型紅十字箱落鄉，用講解衛生常識來加入基督教義。
* 智育演講團：由傳道部遴選啲高年級嘅會員學生，輪流做主任，每個禮拜日下晝到校附近各村落演講，叫做「提倡智育」，同時加入咗神道。有時攜備啲簡易農業或工業化學藥品到村，公開試驗博取村民信仰，又同時宣道。

此外仲設有男工半夜學校、女工半夜學校、藝徒學校（以專教普通知識，尤重農業知識，唔同工藝所得十幾人倒），呢幾間學校由啲義務教員支持，包括咗陳受頤、楊重光、謝志光、陳榮基等。男女工人青年去到學藝，都獲得過一啲粗淺教育，同時都受唔少佈道講經（聖經）。

## 歷任校長

*註：1888年 到1927年期間嘅校長係叫做「監督」。*

**格致書院時期**

* 1888年 至 1890年 哈巴安德博士（Rev. Andrew P. Happer, DD）
* 1891年 至 1893年 哈巴安德博士（Rev. Andrew P. Happer, DD）（代理）
* 1893年 至 1895年 香便文博士（Rev. Benjamin C.Henry）
* 1896年 至 1899年 那夏礼博士（Dr. Henry V.Noyes）
* 1899年 至 1903年 尹士嘉博士（Dr. Oscar F.Wisner）

**嶺南學堂時期**

* 1903年 至 1907年 尹士嘉博士（Dr. Oscar F.Wisner）
* 1908年 至 1924年 晏文士博士（Dr. Charles K.Edmunds）
* 1924年 至 1927年 香雅各博士（Dr.James M.Henry）

**嶺南大學時期**

* 1927年 至 1937年 鍾榮光博士
* 1937年 至 1938年 李應林博士（代理）（原校長鍾榮光博士休假）
* 1938年 至 1948年 李應林博士 
* 1948年 至 1949年 陳序經博士（代理）（原校長李應林博士休假）
* 1949年 至 1952年 陳序經博士

## 舊生
*（按姓氏筆劃排序）*

## 附屬學校同分校

### 已停辦

*廣州：嶺南大學附中同附小

* 上海：上海嶺南分校/上海嶺南中小學
: 初選址喺楊浦區荆州路405號，喺1928年2月15號開辦，後喺1935年暑期遷去市郊高境廟新址。1937年中日戰爭期間，短暫租用過大新公司四樓繼續教學。光復後短暫復辦後，到1949年5月易幟後收工農子弟入學。1952年辦學資金不足，而被上海市教育局接手，改咗做上海幼兒師範學校。到1963年遷出咗幼兒師範，換咗上海交通大學附屬中學進駐到宜家。
* 嶺南大學海南分校
: 嶺南大學喺新加坡嘅分校。1929年創立，校址新加坡烏節路40號，設有小學部及初中部。1945年因太平洋戰爭停辦。

* 嶺南大學安南分校
: 嶺南大學喺越南嘅分校。1939年創立，校址喺胡志明市堤岸孟勞蘇街109號，設有小學部及中學（初中及高中）部。因越戰爆發停辦。

### 尚辦
* 澳門：嶺南中學（原廣州嶺分中學）
* 香港：嶺南小學
: 1922年創立，係嶺南大學委派司徒衞到香港開辦嘅分校。設有小學部，1946年開辦埋初中部（即日後嘅嶺南中學）。

### 重建
1946年戰後嶺南中學喺香港復校，開設初中部。其後1954年增設咗高中部，喺廣州本部消失後，嶺大舊生喺香港再出力，卒之喺1967年成立埋大專部。到1992年秋，小學部開辦埋幼兒園同幼稚園，嶺南系喺香港嘅教育，成為咗完整嘅教育體系。

而喺1986年，留美嘅嶺南大學舊生鄒至莊，去北京接受榮譽博士學位陣，同時教育部長何東昌請願，希望廣州嘅康樂校園入邊重建嶺南大學。何同意咗，叫搵埋中山大學嘅李岳生校長同意，當天李校長晚宴上，徵求到李同意重建嶺南（大學）學院。經兩年時間籌備，（大學）學院喺1988年成立咗。

## 睇埋

* 崇基學院

## 備註

## 參考